EUROPA-KOMMISSIONEN Bruxelles, den 7.2.2018 COM(2018) 57 final RAPPORT FRA KOMMISSIONEN TIL EUROPA-PARLAMENTET OG RÅDET om Kommissionens udøvelse af den beføjelse til at vedtage delegerede retsakter, der er tillagt den i henhold til Rådets forordning (EF) nr. 1217/2009 af 30. november 2009 om oprettelse af et informationsnet for landøkonomisk bogføring til belysning af indkomstforhold og driftsøkonomiske forhold i landbruget i Den Europæiske Union



1. INDLEDNING Rådets forordning (EF) nr. 1217/2009 fastsætter bestemmelser om oprettelsen af et informationsnet for landøkonomisk bogføring til belysning af indkomstforhold og driftsøkonomiske forhold i landbruget i Den Europæiske Union. Artikel 19a i forordningen tillægger Kommissionen beføjelse til at vedtage delegerede retsakter til præcisering af indholdet af de yderligere rapporter, som medlemsstaterne skal fremsende til Kommissionen vedrørende specifikke aspekter om oprettelsen af et informationsnet for landøkonomisk bogføring til belysning af indkomstforhold og driftsøkonomiske forhold i landbruget i Den Europæiske Union, herunder listen over INLB-områder, regler om fastsættelsen af grænseværdier og planer, referenceperioden for standardoutput, driftsform og dataindsamling. 2. RETSGRUNDLAG Nærværende rapport forelægges i henhold til artikel 19a, stk. 1, i Rådets forordning (EF) nr. 1217/2009. I henhold til denne bestemmelse tillægges Kommissionen beføjelse til at vedtage delegerede retsakter for en periode på fem år fra den 20. december 2013, og Kommissionen pålægges at udarbejde en rapport vedrørende tillæggelsen af beføjelser. 3. UDØVELSE AF DE DELEGEREDE BEFØJELSER Siden Rådets forordning (EF) nr. 1217/2009 trådte i kraft, har Kommissionen vedtaget to delegerede retsakter: Kommissionens delegerede forordning (EU) nr. 1198/2014 og Kommissionens delegerede forordning (EU) 2017/2278. Ved Rådets forordning (EF) nr. 1217/2009 tillægges Kommissionen beføjelse til at vedtage delegerede forordninger om bestemmelser vedrørende data for bestemmelse af indkomster og undersøgelse af driftsøkonomiske forhold i landbrugsbedrifter med henblik på at sikre en harmoniseret ramme for de oplysninger, der indberettes af medlemsstaterne. Som fastsat i artikel 3, artikel 5, stk. 1, artikel 5a, stk. 1, artikel 5b, stk. 2 og 3, og artikel 8, stk. 3, i forordningen bør der i den delegerede retsakt navnlig fastsættes bestemmelse om: a) ajourføring af fortegnelsen over INLB-områder b) fastsættelse af grænseværdier til afgrænsning af undersøgelsesområdet c) udarbejdelse af planer for udvælgelsen af regnskabsførende bedrifter d) fastsættelse af referenceperioden for standard output og fastlæggelse af de generelle driftsformer og hoveddriftsformer og e) fastsættelse af de vigtigste grupper af regnskabsmæssige data på bedriftsskemaer, der skal indsamles, og de generelle regler, der i den sammenhæng skal følges.



3.a Tillæggelse af beføjelser for så vidt angår artikel 3 i forordning (EF) nr. 1217/2009 om fortegnelsen over INLB-områder pr. medlemsstat

INLB-områder er områder i informationsnettet for landøkonomisk bogføring, jf. definitionen i artikel 2 i Rådets forordning (EF) nr. 1217/2009, der er de områder i en medlemsstat, eller en del heraf, som er afgrænset med henblik på udvælgelse af regnskabsførende bedrifter. En fortegnelse over områderne findes i bilag I i forordningen. Ved artikel 3 sikres det, at fortegnelsen over INLB-områder kan ajourføres efter anmodning fra en medlemsstat, og at Kommissionens tillægges beføjelse til at vedtage delegerede retsakter i overensstemmelse med artikel 19a om ændring af fortegnelsen i bilag I. Den 31. maj 2017 anmodede Tyskland om at slå Schleswig-Holstein og Hamburg sammen til ét INLB-område: Schleswig-Holstein/Hamburg. Kommissionen har gjort brug af denne beføjelse gennem vedtagelsen af Kommissionens delegerede forordning (EU) 2017/2278 om ændring af bilag I for så vidt angår fortegnelsen over INLB-områder pr. medlemsstat ved at slå de tyske områder Schleswig-Holstein og Hamburg sammen til ét INLB-område: Schleswig-Holstein/Hamburg. I bilag I var listen over INLB-områder i Tyskland affattet således: "Tyskland 1. Schleswig-Holstein/Hamburg 2. Niedersachsen 3. Bremen 4. Nordrhein-Westfalen 5. Hessen 6. Rheinland-Pfalz 7. Baden-Württemberg 8. Bayern 9. Saarland 10. Berlin 11. Brandenburg 12. Mecklenburg-Vorpommern 13. Sachsen 14. Sachsen-Anhalt

15. Thüringen" Den delegerede forordning blev vedtaget af Kommissionen den 4. september 2017 og trådte i kraft på syvendedagen efter offentliggørelsen i Den Europæiske Unions Tidende den 12. december 2017. Den anvendes fra regnskabsåret 2018 for Informationsnettet for Landøkonomisk Bogføring.



3.b Tillæggelse af beføjelser for så vidt angår artikel 5 i forordning (EF) nr. 1217/2009 om fastsættelse af grænsen for den økonomiske størrelse Anvendelse af de grænseværdier, hvormed undersøgelsesområdet afgrænses, skal gøre det muligt at tilvejebringe repræsentative resultater for undersøgelsesområdet. Grænseværdierne bør kunne maksimere cost-benefit-forholdet og skal fastsættes med det formål, at der i undersøgelsesområdet medtages de bedrifter, som tegner sig for den størst mulige del af landbrugsproduktion, landbrugsareal og arbejdskraft i landbruget, blandt de bedrifter, der drives på en markedsorienteret måde. Ved artikel 5 i Rådets forordning (EF) nr. 1217/2009 tillægges Kommissionen beføjelse til at vedtage delegerede retsakter i overensstemmelse med artikel 19a om fastlæggelse af reglerne for fastsættelse af den grænse udtrykt i euro, svarende til en af undergrænserne for de økonomiske størrelsesklasser i EU-klassifikationen over landbrugsbedrifter som fastlagt i artikel 5b i samme forordning, fordi det i artikel 1, stk. 2, nævnte undersøgelsesområde omfatter landbrugsbedrifter, hvis økonomiske størrelse er lig med eller over ovennævnte grænse. Kommissionen har gjort brug af denne beføjelse gennem vedtagelsen af Kommissionens delegerede forordning (EU) nr. 1198/2014 for at angive, at: Den grænseværdi, der er omhandlet i artikel 5, stk. 1, i forordning (EF) nr. 1217/2009, sikrer, at der i undersøgelsesområdet indgår bedrifter, der drives på en markedsorienteret måde og som repræsenterer den størst mulige del af landbrugsproduktion, landbrugsområde og landbrugsarbejdskraft. Den delegerede forordning blev vedtaget af Kommissionen den 1. august 2014 og trådte i kraft på syvendedagen efter offentliggørelsen i Den Europæiske Unions Tidende den 7. november 2014. Den fandt anvendelse fra regnskabsåret 2015 for Informationsnettet for Landøkonomisk Bogføring. 3.c Tillæggelse af beføjelser for så vidt angår artikel 5a i forordning (EF) nr. 1217/2009 om regler for udarbejdelsen af planer for udvælgelsen af regnskabsførende bedrifter for hver medlemsstat Udvælgelsesplanen bør omfatte et minimum af elementer, der viser, hvordan en repræsentativ stikprøves udvælges, således at undersøgelsen kan opfylde målene for informationsnettet for landøkonomisk bogføring. Ved artikel 5a i Rådets forordning (EF) nr. 1217/2009 tillægges Kommissionen beføjelse til at vedtage delegerede retsakter i overensstemmelse med artikel 19a om fastlæggelse af de regler, i henhold til hvilke hver medlemsstat skal udarbejde en plan for udvælgelsen af regnskabsførende bedrifter, der sikrer et for undersøgelsesområdet repræsentativt regnskabsmateriale. Disse regler skal sikre, at planer for udvælgelsen af regnskabsførende bedrifter: - udarbejdes på grundlag af de seneste statistiske data - udformes i henhold til EU-klassifikationen over landbrugsbedrifter og

- nærmere angiver især opdelingen af de regnskabsførende bedrifter på bedriftsgrupper og detaljerede regler for udvælgelsen af dem. Kommissionen har gjort brug af denne beføjelse gennem vedtagelsen af Kommissionens delegerede forordning (EU) nr. 1198/2014 for at angive, at planen for udvælgelse af regnskabsførende bedrifter, som skal udarbejdes af hver medlemsstat, skal omfatte elementer, der sikrer, at der tilvejebringes et for undersøgelsesområdet repræsentativt regnskabsmateriale. For planen gælder navnlig følgende betingelser: a) den skal være baseret på de seneste statistiske kilder b) den skal indeholde en redegørelse for proceduren for stratificering af undersøgelsesområdet i overensstemmelse med de områder, der er anført i bilag I til forordning (EF) nr. 1217/2009, og i overensstemmelse med de driftsformer og økonomiske størrelsesklasser, som er omhandlet i artikel 5b, stk. 1, i forordning (EF) nr. 1217/2009 c) den indeholder en fordeling af bedrifter i undersøgelsesområdet efter driftsformer og økonomiske størrelsesklasser som omhandlet i artikel 5b, stk. 1, i forordning (EF) nr. 1217/2009, som svarer til mindst hoveddriftsformerne (d) i planen er angivet de statistiske metoder til fastlæggelse af den udvælgelsesgrad, der anvendes for hvert stratum, retningslinjerne for udvælgelse af de regnskabsførende bedrifter samt antallet af regnskabsførende bedrifter, der skal udvælges for hvert stratum. Den delegerede forordning blev vedtaget af Kommissionen den 1. august 2014 og trådte i kraft på syvendedagen efter offentliggørelsen i Den Europæiske Unions Tidende den 7. november 2014. Den fandt anvendelse fra regnskabsåret 2015 for Informationsnettet for Landøkonomisk Bogføring. 3.d Tillæggelse af beføjelser for så vidt angår artikel 5b i forordning (EF) nr. 1217/2009 om fastsættelse af referenceperioden for standardoutput og vedrørende fastlæggelse af generelle driftsformer og hoveddriftsformer. Standardoutput er baseret på gennemsnitsdata for en given referenceperiode. For at tage hensyn til den økonomiske udvikling bør de regelmæssigt ajourføres, således at klassifikationens betydning kan opretholdes i fuldt omfang. Ajourføringens hyppighed bør forbindes med de år, hvor Unionens undersøgelser af landbrugsbedrifternes struktur gennemføres. De generelle driftsformer og hoveddriftsformer bør tilpasses, så homogene grupper af bedrifter kan samles i større eller mindre aggregater, og der kan foretages sammenligninger af bedrifternes situation. Artikel 5b i Rådets forordning (EF) nr. 1217/2009 tillægger Kommissionen beføjelse til at vedtage delegerede retsakter i overensstemmelse med artikel 19a fastsættelse af referenceperioden for standard output og fastlæggelse af de generelle driftsformer og hoveddriftsformer. En landbrugsbedrifts "driftsform" fastlægges ud fra den relative andel af standard output fra bedriftens forskellige karakteristika i forhold til bedriftens samlede standard output. Landbrugsbedrifter klassificeres på en ensartet måde i henhold til EU-klassifikationen af landbrugsbedrifter afhængigt af deres driftsform, deres økonomiske størrelse og omfanget af andre erhvervsmæssige aktiviteter med direkte tilknytning dertil. EU-Klassifikationen anvendes navnlig med henblik på fremlæggelsen efter driftsform og økonomisk størrelse af de data, der er indsamlet gennem Unionens undersøgelser af landbrugsbedrifters struktur og INLB. Overensstemmelsen mellem generelle driftsformer og hoveddriftsformer og særlige typer af landbrugsspecialiseringer svarende til hoveddriftsformer specificeres. Bedriftens økonomiske størrelse fastlægges på grundlag af bedriftens samlede standardoutput. Standardoutput og data til bestemmelse heraf fremsendes til Kommissionen af det forbindelsesorgan, som hver medlemsstat har udpeget i overensstemmelse med artikel 7 i samme forordning, eller af det organ, som har fået delegeret denne funktion. Kommissionen har gjort brug af denne beføjelse gennem vedtagelsen af Kommissionens delegerede forordning (EU) nr. 1198/2014 for at angive referenceperioden for standardoutput, der fastlægges på følgende måde: Med henblik på at beregne standardoutput for Unionens undersøgelse af landbrugsbedrifternes struktur for år N (…) består referenceperioden af fem på hinanden følgende år fra år N-5 til år N-1. Standardoutput bestemmes ved at benytte de gennemsnitsbasisdata, der er beregnet over den referenceperiode, der er fastlagt i første afsnit og som almindeligvis benævnes "standardoutput for N-3". For at tage hensyn til den økonomiske udvikling skal disse standard output for N-3 ajourføres mindst hver gang Unionens undersøgelse af landbrugsbedrifterne gennemføres.

Kommissionens delegerede forordning (EU) nr. 1198/2014 indeholder i bilag I en oversigt over generelle driftsformer og hoveddriftsformer og overensstemmelsen mellem dem, der udformes på følgende måde: Generel driftsform Beskrivelse Hoveddriftsform Beskrivelse 1. Specialiserede bedrifter, agerbrug 15. Specialiserede bedrifter, korn, olieplanter og proteinafgrøder 16. Bedrifter med agerbrug, i øvrigt 2. Specialiserede bedrifter, gartneri 21. Specialiserede bedrifter, gartneri under glas 22. Specialiserede bedrifter, gartneri på friland 23. Gartneri, andet 3. Specialiserede bedrifter, permanente beplantninger 35. Specialiserede bedrifter, vinbrug 36. Specialiserede bedrifter, frugt og citrusfrugter 37. Specialiserede bedrifter, oliven 38. Bedrifter med permanente beplantninger i øvrigt 4. Specialiserede bedrifter, grovfoderædende husdyr 45. Specialiserede bedrifter, malkekvæg 46. Specialiserede kvægbrug – opdræt/fedning 47. Kvægbrug, blandet 48. Får, geder og grovfoderædende husdyr i øvrigt 5. Specialiserede bedrifter, svin/fjerkræ m.v. 51. Specialiserede bedrifter, svin 52. Specialiserede bedrifter, fjerkræ 53. Bedrifter med svin/fjerkræ, i øvrigt 6. Bedrifter med blandet planteavl 61. Bedrifter med blandet planteavl 7. Bedrifter med blandet husdyrhold 73. Bedrifter med blandet husdyrhold, hovedsagelig grovfoderædende husdyr 74. Bedrifter med blandet husdyrhold, hovedsagelig svin/fjerkræ m.v. 8. Blandede bedrifter med planteavl og husdyrhold 83. Blandede bedrifter – agerbrug og grovfoderædende husdyr 84. Blandede bedrifter med planteavl og husdyrhold, i øvrigt 9. Bedrifter, der ikke kan klassificeres 90. Bedrifter, der ikke kan klassificeres Den delegerede forordning blev vedtaget af Kommissionen den 1. august 2014 og trådte i kraft syvendedagen efter offentliggørelsen i Den Europæiske Unions Tidende den 7. november 2014. Den fandt anvendelse fra regnskabsåret 2015 for Informationsnettet for Landøkonomisk Bogføring. 3.e Delegation af beføjelse for så vidt angår artikel 8 i forordning (EF) nr. 1217/2009 om fastlæggelse af de vigtigste grupper af regnskabsmæssige data, der skal indsamles, og de generelle regler for indsamling af data. De indberettede data i bedriftsskemaerne skal være således, at det er muligt at få et overblik over de regnskabsførende bedrifter med hensyn til produktionsfaktorer, at vurdere niveauet for landbrugsindkomster, ligesom de skal afspejle den tekniske, økonomiske og sociale sammenhæng inden for landbrugsbedriften. Med henblik herpå bør de vigtigste grupper af regnskabsmæssige data, der skal indsamles, og de generelle regler for indsamling af data, fastlægges nærmere. Ved artikel 8 i Rådets forordning (EF) nr. 1217/2009 tillægges Kommissionen beføjelse til at vedtage delegerede retsakter i overensstemmelse med artikel 19a om fastlæggelse af de vigtigste grupper af regnskabsmæssige data, der skal indsamles, og de generelle regler for indsamling af data. Dataene skal vedrøre en enkelt landbrugsbedrift og et enkelt regnskabsår på 12 på hinanden følgende måneder og udelukkende vedrøre den pågældende landbrugsbedrift. Disse data skal vedrøre landbrugsaktiviteter på selve bedriften og andre erhvervsmæssige aktiviteter i direkte tilknytning til bedriften. Kommissionen har gjort brug af denne beføjelse gennem vedtagelsen af Kommissionens delegerede forordning (EU) 1198/2014 for at angive, at de generelle driftsformer og hoveddriftsformer og overensstemmelsen mellem dem er specificeret i samme forordnings bilag I. Herudover er, hvad angår bedriftsskemaet, de vigtigste grupper af regnskabsmæssige data, der skal indsamles, og de generelle regler for indsamling af data indeholdt i bilag II til denne forordning. Kommissionens delegerede forordning (EU) 1198/2014 indeholder i bilag II en oversigt over de vigtigste grupper af regnskabsmæssige data, der skal indsamles til bedriftsskemaet, og de generelle regler for indsamling af data: Bedriftsskema – de vigtigste grupper af regnskabsmæssige data, der skal indsamles - Generelle oplysninger om bedriften som f.eks. data vedrørende beliggenhed, status, type og klassificering.

- Besiddelsesform: sammenfattende data vedrørende type brugsret til de landbrugsarealer, som bedriften anvender. - Arbejdskraft: data, som nærmere beskriver bedriftens arbejdskraft, f.eks. antallet af personer, der arbejder på bedriften, arbejdstid og ansættelsesforholdets art. - Aktiver: data, der beskriver bedriftens aktiver, opdelt i kategorier, som bedriften har gjort brug af til sin drift i løbet af regnskabsåret. - Kvoter og andre rettigheder: data vedrørende kvoter og andre rettigheder, der vedrører bedriftens drift i regnskabsåret. - Gæld: data vedrørende bedriftens gældsætning i regnskabsåret. - Merværdiafgift (moms): data vedrørende anvendelse af merværdiafgiftsordninger på bedriften. - Produktionsmidler: data vedrørende produktionsmidler, som bedriften har anvendt i sin drift, f.eks. særskilte omkostninger og generalomkostninger, til at producere sit output i regnskabsåret. - Afgrøder: detaljerede data vedrørende produktion og anvendelse af afgrøder på bedriften. - Husdyrproduktion: detaljerede data vedrørende produktion og anvendelse af husdyr på bedriften. - Animalske produkter og tjenesteydelser: detaljerede data vedrørende produktion og anvendelse af animalske produkter og tjenesteydelser på bedriften. - Andre erhvervsmæssige aktiviteter med direkte tilknytning til bedriften: data vedrørende alle andre ikke-landbrugsmæssige aktiviteter med direkte tilknytning til bedriften, der har økonomiske følger for bedriften, og hvor bedriftens ressourcer (areal, bygninger, maskiner, landbrugsprodukter, osv.) eller bedriftens produkter anvendes. - Tilskud: detaljerede data om tilskud, som bedriften har modtaget i løbet af regnskabsåret. Bedriftsskema – generelle regler for indsamling af data a) Regnskabsåret på 12 på hinanden følgende måneder som omhandlet i artikel 8, stk. 3, i forordning (EF) nr. 1217/2009 slutter i perioden 31. december til og med 30. juni. b) Dataene i bedriftsskemaet skal hidrøre fra et regnskab, som omfatter systematiske og regelmæssige indføringer igennem regnskabsåret. c) Dataene i bedriftsskemaet skal angives i finansielle værdier, i euro eller i nationale møntenheder, i fysiske mængder som vægt, volumen, areal, antal eller andre tilsvarende enheder eller angivelser. d) De regnskabsmæssige data i monetær værdi udtrykkes uden moms. e) De regnskabsmæssige data i monetær værdi udtrykkes uden præmier og tilskud, som registreres særskilt. Ved præmier og tilskud forstås enhver direkte støtte, der ydes med offentlige midler, og som har været årsag til en særlig indtægt.